作者:元稹
標題:賽神
內容:楚俗不事事，巫風事妖神。事妖結妖社，不問疏與親。年年十月暮，珠稻欲垂新。家家不斂獲，賽妖無富貧。殺牛貰官酒，椎鼓集頑民。喧闐裡閭隘，兇酗日夜頻。歲暮雪霜至，稻珠隨隴湮。吏來官稅迫，求質倍稱緡。貧者日消鑠，富亦無倉囷。不謂事神苦，自言誠不真。嶽陽賢刺史，念此為俗屯。未可一朝去，俾之為等倫。粗許存習俗，不得呼黨人。但許一日澤，不得月與旬。吾聞國僑理，三年名乃振。巫風燎原久，未必憐徙薪。我來歌此事，非獨歌政仁。此事四鄰有，亦欲聞四鄰。